Maalghuk aghneghek atughlukek,
Jesus Sychar‑meng aghulaqegkaq Galilee‑mun.
(Jesus ellmineng katam pikaalghii,
“Uuknaliqista nunalgutangan tugukliigataat uuknaliqistenguluku.”)
Kaasan Galilee‑mun,
yuget tugukliqaat qayughllak esghapakaqegkangat sallgha qamaglluku Jerusalem‑emi,
Passover‑mun neqenghaghqengnguluteng.
Enkaam Jesus aglanqigtekaq Cana‑mun,
Galilee‑melngughmun,
meq wine‑ngughtestefigminun.
Taawanguq kavemem umiilwaagha,
Capernaum‑emi ighnegha qinuyugllak.
Nagaqughyamigu Jesus tagimaniluku Judea‑meng,
Galilee‑mun takuluku maniiguutkaq naallghusaghtuqiisqelluku ighneni tuquyaghtungestalghii.
Jesus‑em pikaa,
“Ugpeqinaanghitusi wetkuqun esghapakufsiki aangelghiit allaaghlluwhaghtillghet.”
Umiilwaaghem pikaa,
“Yuguniiq,
maligtinga taghnughhaqa tuquvagilgan.”
Jesus‑em pikaa,
“Aglaa,
ighneghen unguvallequq.”
Yugem ugpeqegkii Jesus‑em akuzitangi enkaam aglaqaq.
Tumangani taakwani qepghaghtengita nallaghluku ungipaatkaat,
“Ighneghen piniighsimaaq.”
Aaptekii naniklaagmi piniighsimatanga.
Pikaat,
“Ighivgaq one‑eklaagmi puqleghangiitkaaguq.”
Atangan liisimakegkanga tawani aflumi Jesus‑em pikaqegkanga,
“Ighneghen unguvallequq.”
Enkaangam nengllugutkullghiit ugpeghtuutkat.
Taana tuungliqegkanga Jesus‑em allaaghlluwhaghtillghan tagiluni Judea‑meng Galilee‑mun.